《送多尔济班监宪淮东分题赋诗得丰乐亭》
元代·宋褧

丰山既足玩，丰岁仍可喜。太守为筑亭，日日饮涤水。

幽谷环轩楹，泉石列阶戺。蔼蔼禾稼盛，皞皞风俗美。

政平共觞咏，民安事田里。摛辞述佳致，行乐遗旧址。

使君出贵裔，读书精治理。帝命徂淮南，持节长风纪。

是州处行部，西望才尺咫。今兹罹旱暵，郡邑多苦馁。

衣食赖贤明，庶免沟壑死。先忧回天心，相业由此始。

作者简介：宋褧（1294-1346）， 字显夫，大都宛平（今属北京市）人。泰定元年（1324）进士，授秘书监校书即，改翰林编修。后至元三年（1337）累官监察御史，出佥山南宪，改西台都事，入为翰林待制，迁国子司业，擢翰林直学士，兼经筵讲官。卒赠范阳郡侯，谥文清。著有《燕石集》。延佑中，挟其所作诗歌，从其兄本（字诚夫）入京师，受到元明善、张养浩、蔡文渊、王士熙方等学者的慰荐。至治元年（1321），兄诚夫登进士第一，后三年（1324）显夫亦擢第，出于曹元用、虞集、孛术鲁翀之门，时士论荣之。